C 214/132
SK
Úradný vestník Európskej únie
16.6.2023
Štvrtok 19. januára 2023
75. uvedomuje si, že výzvy na zvýšenie transparentnosti nemôžu viesť k zníženiu ochrany oprávnených finančných záujmov klientov a musia byť v medziach existujúcich právnych rámcov a režimu ochrany údajov; 76. vyzýva zástupcov banky, aby zvýšili úroveň angažovanosti a interakcie s Európskym parlamentom, najmä pokiaľ ide o kontrolu finančných činností; 77. vyjadruje znepokojenie nad tým, že ciele stanovené v stratégii pre rozmanitosť a začlenenie na roky 2018 – 2021 sa nedosiahli v plnej miere; vyzýva EIB, aby vynaložila konkrétne úsilie o zlepšenie rodovej rovnováhy medzi svojimi zamestnancami, najmä na úrovni manažmentu a riadiacich pracovníkov; 78. chápe, že počas pandémie ochorenia COVID-19 sa prijímalo menej nových zamestnancov, že osobitná povaha pracovných profilov, ktoré banka požaduje (v oblasti riadenia rizík, dodržiavania predpisov a úloh v oblasti IT, v mnohých prípadoch z bankového sektora a zo špecializovaných sektorov, ktoré sa nevyznačujú nevyhnutne rozmanitosťou) a konkurencieschopnosť trhu práce v Luxembursku sú príkladmi obmedzení, ktoré treba zohľadniť pri posudzovaní celkovej situácie; 79. berie na vedomie dlhodobé obavy a sťažnosti týkajúce sa veľkých rozdielov v odmeňovaní medzi administratívnymi a odbornými kategóriami zamestnancov; upozorňuje na vysoké životné náklady v Luxembursku a konštatuje, že opravný koeficient pre Luxembursko je stanovený na 100 %, hoci by mal byť vyšší; poukazuje na výzvy, ktorým čelia zamestnanci zamestnaní v administratívnej kategórii, a na to, ako to môže negatívne ovplyvniť atraktívnosť práce v EIB a životnú úroveň jej zamestnancov; 80. nabáda banku, aby naďalej prijímala opatrenia na dosiahnutie výraznejšej rodovej rovnováhy v rámci svojej organizácie; 81. víta skutočnosť, že EIB neustále monitoruje geografickú rovnováhu a že údaje týkajúce sa tejto oblasti sa zohľadňujú pri prebiehajúcich a budúcich postupoch prijímania zamestnancov; 82. opakuje svoju výzvu, aby EIB zabezpečila riadne geografické zastúpenie všetkých členských štátov vo svojej administratíve a zohľadnila pritom schopnosti a zásluhy kandidátov; vyzýva banku, aby každoročne zverejňovala rozčlenenie pozícií stredného a vyššieho manažmentu podľa rodu a štátnej príslušnosti; 83. berie na vedomie dva návrhy týkajúce sa rámca pre právo na štrajk a rámca pre uznávanie odborových zväzov a predpokladá, že predstavenstvo tieto rámce včas prijme; 84. vyzýva banku, aby ďalej informovala o vykonávacích opatreniach, ktoré boli zavedené na základe prieskumu zdravia a dobrých životných podmienok v roku 2021; vyzýva ju najmä, aby podávala správy o transparentnosti vo vnútornom riadení a interných postupoch prijímania zamestnancov a o opatreniach prijatých na riešenie výsledkov „prieskumov spokojnosti zamestnancov“; Následné kroky v súvislosti s odporúčaniami Európskeho parlamentu 85. žiada EIB, aby aj naďalej predkladala správy o aktuálnej situácii a stave predchádzajúcich odporúčaní, ktoré Európsky parlament vydal vo svojich výročných uzneseniach, predovšetkým pokiaľ ide o: a) dosah (hospodársky, environmentálny a sociálny) jej investičnej stratégie a dosiahnuté výsledky týkajúce sa prispievania k vyváženému a stabilnému rozvoju vnútorného trhu v záujme Únie, b) opatrenia prijaté na posilnenie boja proti pochybeniam a konfliktom záujmov, vyhýbaniu sa daňovým povinnostiam, podvodom a korupcii; c) opatrenia na posilnenie podpory MSP a oprávnených hospodárskych subjektov pri vykonávaní politík EÚ a na zabránenie ukladaniu akýchkoľvek nových požiadaviek, ktoré vytvárajú väčšiu byrokraciu pre MSP; d) ďalšie opatrenia v nadväznosti na výzvy a žiadosti uvedené v tomto uznesení; o o
o
86. poveruje svoju predsedníčku, aby postúpila toto uznesenie Rade a Komisii, a vyzýva Radu a Správnu radu EIB, aby diskutovali o tomto uznesení.